Document ID: /fineweb-2-swissfilter-quality_10-filterrobots/filtered/02038.jsonl.gz/6165

Ier a la radunanza da delegads n’ha il co-president Kevin Brunold tradì nagut davart il cumbat electoral. Be tant: Il november u december duain ils delegads nominar las candidaturas per la regenza.
Ils dus cussegliers guvernativs Marcus Caduff e Jon Domenic Parolini sa mettian puspè a disposiziun per in ulteriura perioda d’uffizi, ha ditg il co-president. Mario Cavigelli chala suenter 12 onns en la regenza.
Plain anim da cumbat
RTR ha fatg ina pitschna retschertga a chaschun da la radunanza da delegads. Tut las delegadas ed ils delegads ch’èn s’exprimids mussan anim da cumbat: L’allianza dal center stoppia empruvar da defender ils trais sezs.
Mo sch’ins va en il cumbat san ins gudagnar – quai enconuschan ins dal sport
I dovra pia anc ina terza candidatura, sper ils dus candidats en uffizi. Ha questa candidatura da derivar ord las retschas dals oriunds cristiandemocrats u burgaisdemocrats. Quai na gioghia nagina rolla, basta che la persuna saja qualifitgada e cumpetenta, uschia il tenor.
Pericliteschan dunnas ils magistrats en uffizi?
La terza candidatura da l’Allianza dal Center duai esser ina dunna, dian ils delegads e las delegadas ch’èn s’exprimids envers RTR. Nums concrets na less dentan negin numnar anc uss.
Cumpetentas e qualifitgadas fissan per exempel la deputada e presidenta communala da Glion Carmelia Maissen u era la deputada Aita Zanetti da Sent.
Las duas dunnas derivan dentant exact da las medemas regiuns sco Jon Domenic Parolini e Marcus Caduff che battan la primavaira 2022 per in’ulteriura perioda d’uffizi. Quai vul dir: Ils cussegliers en uffizi survegnessan concurrenza gist avant porta.